Ako tento coworkingový priestor funguje a pre koho je určený nám povedala Andrea Zrubcová, Head of Campus City.
Prečo vznikol Campus CITY?
Mali sme dopyt, ktorý sme nevedeli pokryť v rámci priestorov v bratislavskej Mlynskej doline. Rozhodli sme sa pre nové priestory, kde budeme môcť zväčšovať komunitu a zároveň prinášať viac príležitostí.
Podľa čoho ste vyberali lokalitu?
Bolo viacero možností, no chceli sme moderný priestor, ktorý sa bude nachádzať v centre mesta. Máme teda dva priestory – jeden v srdci študentského života, Mlynskej doliny a druhý v Starom Meste.
Priestor je rozľahlý. Pre koho je určený?
Priestor má kapacitu 250 ľudí a ponúkame viacero možností členstva a zapojenia sa do komunity. Pre ľudí, ktorí nechcú stále miesto, máme hotdesk. Fixdesk je pre ľudí, ktorí majú svoje dedikované stále miesto a potom máme privátne kancelárie. Priestory ponúkame malým a väčším firmám z rôznych odvetví ako aj jednotlivcom a študentom. Mať miesto v komunite však neznamená iba prenajímanie si fyzického priestoru v našich coworkingoch. Ponúkame viacero variabilných možností využívania našich zdrojov pre korporáty, či členstvá pre "fanúšikov" našej komunity.
Bol zámer vytvoriť miesto, ktoré je variabilné a takmer všetko sa vie presúvať?
Áno. Práve v komunitnej časti sme chceli vytvoriť život. Aj celá architektúra sa nesie v tom, že vieme pristor pretvárať podľa našich potrieb. Práve preto máme modulárny nábytok, aby sa dal v rámci dňa i večera meniť či nahradiť.
Keďže priestory sa dajú prenajať, koľko stoja jednotlivé pozície?
Členstvo pre freelancerov, teda jednotlivcov na hotdesku, stojí mesačne 130 eur bez DPH. Fixdesk, teda vlastný stôl, stojí 220 eur mesačne bez DPH. Pri súkromných kanceláriách sa ceny pohybujú od 220 eur bez DPH za jednotlivca. Študentom ponúkame možnosti, o ktorých sa môžeme porozprávať osobne.
Spomínala si variabilné možnosti využívania priestorov, čo si tým mala na mysli?
Máme jednodňové flexibilné členstvo, pri ktorom môže člen prísť už ráno, vyšperkovať svoje pracovné tempo vďaka atmosfére v Campuse a večer odísť.
Zároveň sa u nás dá rezervovať napríklad zasadačka. Pre už spomínané korporáty ponúkame rôzne flexibilné možnosti členstva, ale aj iné služby akými sú vzdelávacie aktivity, organizácia podujatí či stretnutí.
V čom všetkom pomáhate študentom?
Máme študentskú ambasádorku Lucku, ktorá pracuje so všetkými študentmi. Ona ich inštruuje a za pomoci niekoľkých faktorov aj selektuje. Počet zatiaľ obmedzený nie je. Poskytujeme im priestor na tvorbu projektov a pomáhame im rozvíjať ich projekty aj myšlienky.
Čo musí človek spraviť, ak sa chce na priestory prísť pozrieť?
Stačí spraviť jednoduché tri kroky po stlačení tlačidla Join Us, alebo Pridaj Sa na našej stránke.
Pokiaľ ale chce, stačí, ak príde, a my sa mu počas dňa povenujeme. Prvý deň je zadarmo, takže ho s coworkingovým priestorom oboznámime a potom sa môžeme dohodnúť na prípadnom členstve.
Ak má niekto členstvo v jednom coworkingu, no chce sa ísť pozrieť do druhého, dá sa to?
Áno, práve toto je jedna zo služieb, pri ktorej sa najviac líšime od konkurencie. Naši členovia môžu využívať oba priestory za jednu cenu a môžu voľne migrovať medzi flexibilnými časťami.
Akou filozofiou sa váš campus riadi?
2 spaces, 1 community. Snažíme sa tvoriť jednu komunitu, kde si ľudia pomáhajú a spolu tvoria ekosystém, v ktorom sa na konci dňa všetci usilujeme o jedno - urobiť svet lepším miestom.
Zdroj: Noizz.sk
Tiež si pozri...Hľadáš miesto, kde môžeš ukázať svoju kreativitu? Lab je kaviareň, coworking aj dielňa Úžasné miesto v Novej Cvernovke, kde si nájde svoje miesto každý freelancer